Et frispark, der ramte Michael Lumb i ryggen, gjorde, at SønderjyskE hentede et sent point i 1-1-kampen mod FC Vestsjælland i Superligaen.

Der var livsvigtige point på spil, da SønderjyskE fredag tog imod FC Vestsjælland i Superligaen. Hjemmeholdet lå før kampen fire point bag FCV, og derfor var point af vital betydning.

I kampens indledning var det SønderjyskE, der pressede på for en scoring. De blåblusede spillede direkte, og det skabte panik i FC Vestsjællands felt. Thomas Mikkelsen sørgede dog ved flere lejligheder for at afværge værternes tilnærmelser.

Herefter kom FCV langsomt ind i kampen, og særligt Peter Nymann var i spillehumør. Flere gange sled han sig fri på højrekanten, og efter 37 minutter satte han igen i fart. Denne gang fandt han Rasmus Festersen med et fladt indlæg, og med en sikker inderside bragte Festersen jubel på Vestjælland-holdet med målet til 1-0.

Få minutter senere forsøgte SønderjyskE at svare igen, da først Tommy Bechmann og siden Johan Absalonsen forsøgte sig. I begge tilfælde gik bolden dog forbi kassen. Derfor stod det 1-0 ved pausen.

Ligesom i første halvleg startede SønderjyskE som lyn og torden, da de sidste 45 minutter blev fløjtet i gang. Det resulterede i flere gode forsøg. Først forsøgte Daniel Jensen sig med et frispark på kanten af feltet, men en hurtig reaktion af FCV-keeper Thomas Mikkelsen forhindrede en scoring.

Mikkelsen var også muren, der holdt Daniel Christensens projektil ude af målet få sekunder senere, og herefter faldt presset en smule.

Først i det 77. minut blev det igen farligt, da et indlæg endte helt inde omkring målstregen. Rubin Okotie var tæt på at komme til bolden, men i stedet blev situationen afværget af Henrik Madsen, som headede bolden væk.

I kampens overtid fik SønderjyskE et nyt frispark på kanten af feltet, og igen var det Daniel Jensen, som gik til bolden. Den tidligere landsholdsspiller dirigerede elegant bolden på overliggeren, og efterfølgende ramte bolden Michael Lumb i ryggen, og endte i kassen. 1-1.

Det blev også kampens sidste højdepunkt, og dermed endte den vigtige bundkamp 1-1. Med pointet har SønderjyskE nu fire point op til FC Vestsjælland og AGF på den rigtige side af stregen.